SSKAning ivuarlik futbolchisi Putin surati tushirilgan smartfondan foydalanadi

Moskvaning SSKA futbol klubi Instagram’dagi rasmiy sahifasida jamoani Manchesterdagi Yevropa Chempionlar Ligasi uchrashuviga olib boradigan samolyotda telefonda gaplashib o‘tirgan hujumchi Seydu Dumbiyaning suratini e’lon qildi, deya xabar bermoqda “Hi-tech.Mail.ru”.

Suratda futbolchi, kutilganidek, iPhone smartfonidan foydalanayotganini ko‘rish mumkin. “Futbolchi smartfonining g‘ilofi esa ancha qiziqarli — unda Rossiya prezidenti Vladimir Putin tasvirlangan”, — deb yozadi nashr.
Telefon g‘ilofida Rossiya prezidenti harbiylar libosida tasvirlangan, surat ostida The Russian Army (“Rus armiyasi”) degan yozuv bor. Ba’zi internet-foydalanuvchilar ivuarlik futbolchining mazkur tanlovini olqishlab, faqat g‘ilof bilan cheklanmasdan, tezroq Rossiya fuqaroligini ham qabul qilishga chaqirgan.
Ma’lumot uchun, 27 yoshli Seydu Dumbiya 2010—2014-yillar davomida Moskvaning SSKA jamoasida to‘p surgan. 2015-yilning birinchi yarmini Rimning “Roma” klubida o‘tkazgan futbolchi yozda ijara asosida SSKAga qaytdi. Dumbiya futbol bo‘yicha Kot-d’Ivuar terma jamoasida 30 dan ortiq uchrashuvda maydonga tushgan.